জামায়াতে ইসলামীর ঢাকা মহানগর আমীর রফিকুল ইসলাম খান ১৭ মার্চ ২০১০ বাংলাদেশ ইসলামী ছাত্র শিবিরের একটি আলোচনায় বলেন রাসূলে করীম (সাঃ) হচ্ছেন আমাদের জন্য উসওয়াতুন হাসানা অর্থাৎ সর্বোত্তম আদর্শ। তাঁকেই আমরা সকল ক্ষেত্রে অনুসরণ করে চলি। তাঁকে অনুসরণ করে চলাই ঈমানের দাবি এবং আমাদের আকিদা। রাসূল (সাঃ)-এর সার্থক অনুসারী হিসেবে দ্বীন কায়েমের আন্দোলনে যারা অংশ নেয়। তাদের পথে বাধা-প্রতিবন্ধকতা আসাটাই স্বাভাবিক। রফিকুল ইসলাম খানের দেয়া এই বক্তব্য বিকৃতির মাধ্যমে প্রতারণাপূর্বক সরকারি দল আওয়ামী লীগ সমর্থিত কতিপয় পত্রিকায় রাসূলুল্লাহ (স:) এর সঙ্গে মাওলানা মতিউর রহমান নিজামীকে তুলনার মিথ্যা অভিযোগে প্রতিবেদন প্রকাশ করে। প্রকাশিত এসব প্রতিবেদন সূত্রে ধর্মীয় অনুভূতিতে আঘাত দেয়ার আওয়ামী লীগের সুবিধাভোগী ব্যাক্তিরা মিথ্যা অভিযোগকে পুঁজি করে মামলা দায়ের করতে থাকে। গত ২১ মার্চ ঢাকায় মো. মতিয়ার রহমান ও তরিকত ফেডারেশনের মহাসচিব সৈয়দ রেজাউল হক চাঁদপুরী, গত ২৩ মার্চ চাঁদপুরে ডা. নাজির আহমেদ পাটোয়ারী, রাঙ্গামাটিতে গত ২৪ মার্চ মাওলানা মুহাম্মদ শাহজালাল ফারুকী, খুলনায় গত ২৫ মার্চ চৌধুরী মো. রায়হান বাদী হয়ে মামলা দায়ের করে। ঢাকার মামলাটি ছাড়া সবগুলো মামলা হাইকোর্টের আদেশে স্থগিত রয়েছে। তরিকত ফেডারেশনের মহাসচিব সৈয়দ রেজাউল হক চাঁদপুরীর দায়ের করা মামলায় অভিযোগ করা হয় রাসুল্লাহ (সা:) এর সঙ্গে জামায়াতে ইসলামীর আমীর মাওলানা মতিউর রহমান নিজামীর তুলনা করে দেশের মুসলানদের ধর্মীয় অনুভূতিতে আঘাত করা হয়েছে যা আইন অনুযায়ী শাস্তিযোগ্য অপরাধ। উল্লেখ্য যে আইন অনুয়ায়ী এ ধরনের মামলা করতে হলে বিবাদীকে ঘটনাস্থলে উপস্থিত থাকার বিধান থাকলেও বাদী পত্রিকায় প্রকাশিত প্রতিবেদন সূত্রে মামলাটি দায়ের করেন। এছাড়াও জামায়াতে ইসলামীর আমীর ও সাবেক মন্ত্রী মাওলানা মতিউর রহমান নিজামী ঘটনাস্থলে ওইদিনের আলোচনা সভায় ছিলেন না। তাঁর অনুপস্থিতিতে রফিকুল ইসলাম খান ওই বক্তব্য দেন। তা সত্বেও জামায়াতে ইসলামীর আমীর ও সাবেক মন্ত্রী মাওলানা মতিউর রমান নিজামীসহ সেক্রেটারি জেনারেল ও সাবেক মন্ত্রী আলী আহসান মোহাম্মাদ মুজাহিদ, নায়েবে আমীর দেলাওয়ার হোসাইন সাঈদী, ঢাকা মহানগর জামায়াতের আমীর রফিকুল ইসলাম খান পাঁচজনকে বিবাদী করে গত ২১ মার্চ মামলাটি দায়ের করা হয়। গত ৩০ মার্চ তাঁদের বিরুদ্ধে সমন জারি করেন আদালত। গত ২৮ এপ্রিল মামলাটিতে তাঁদের হাজির হওয়ার জন্য দিন ধার্য ছিল। ওই দিন তাঁরা হাজির না হওয়ায় মামলার বাদী বাংলাদেশ তরিকত ফেডারেশনের মহাসচিব সৈয়দ রেজাউল হক চাঁদপুরী তাঁদের বিরুদ্ধে গ্রেফতারি পরোয়ানা জারির আবেদন করেন। ২৯ জুন ২০১০ মহানগর হাকিম মেহেদী হাসান তালুকদার গ্রেফতারি পরোয়ানা জারি করেন। তবে এই মামলার অপর বিবাদী ঢাকা মহানগর (দক্ষিণ) ছাত্রশিবিরের সভাপতি আ স ম ইয়াহিয়াকে আদালত জামিন দিয়েছেন। ২৯ জুন মঙ্গলবার মামলার শুনানিতে জামায়াতে ইসলামীর নেতৃবৃন্দের পক্ষে উপস্থিত ছিলেন সিনিয়র এডভোকেট নজরুল ইসলাম, এডভোকেট মশিউল আলম, এডভোকেট জসিম উদ্দিন সরকার এডভোকেট মো.আবদুর রাজ্জাক, এডভোকেট এসএম সোহরাব আলী, এডভোকেট ফরিদ উদ্দিন খান, এডভোকেট মো. গিয়াস উদ্দিন মিঠু, এডভোকেট মো.আশরাফ উজ্জামান, এডভোকেট মো. ইউসুফ আলী, এডভোকেট এম এম কামাল উদ্দিন, এডভোকেট জসিম উদ্দিন তালুকদার, এডভোকেট সাইফুর রহমান, এডভোকেট মো. আবদুর রশিদ, এডভোকেট লুৎফর রহমান আজাদ, এডভোকেট জালাল উদ্দিন, এডভোকেট শামসুল ইসলাম আকন্দ, এডভোকেট আকতারুজ্জামান সোহেল, এডভোকেট আবু সাঈদ মোল্লা সহ শতাধিক আইনজীবী।